**INFORMACIJA**

**O PROVEDBI STRATEGIJE UČENJA O PODUZETNIŠTVU U OBRAZOVNIM SUSTAVIMA U BOSNI I HERCEGOVINI ZA PERIOD 2012. – 2015. GODINA S AKCIJSKIM PLANOM**

**AVGUST 2016**

Ova informacija je izrađena na temelju evaluacije *Strategije učenja o poduzetništvu u obrazovnim sustavima u Bosni i Hercegovini za period 2012. – 2015. s akcijskim planom*, koju je proveo Sektor za obrazovanje Ministarstva civilnih poslova Bosne i Hercegovine u suradnji s nadležnim obrazovnim i drugim vlastima, u periodu siječanj/ januar – srpanj/ juli 2016. godine. Prilikom evaluacije su korišteni podaci nadležnih ministarstava obrazovanja, ministarstava nadležnih za potporu malim i srednjim poduzećima, gospodarskih komora i agencija, koji su prikupljeni putem upitnika, izvještaji relevantnih projekata, kao i diskusije na dvije radionice s fokusnom grupom koju su činili stručnjaci iz ministarstava obrazovanja, ministarstava nadležnih za potporu malim i srednjim poduzećima, agencija, škola i sveučilišta.

Ministarstvo civilnih poslova Bosne i Hercegovine zahvaljuje se svima koji su sudjelovali u evaluaciji, a posebno *GIZ Projektu obrazovanja odraslih* na pomoći pruženoj u realizaciji ove aktivnosti.

**Značenje skraćenica korištenih u ovoj Informaciji**

**AIESEC** Međunarodna udruga studenata ekonomije

**APOSO** Agencija za predškolsko, osnovno i srednje obrazovanje BiH

**BiH** Bosna i Hercegovina

**BPK** Bosansko-podrinjski kanton Goražde

**EBRD** Europska banka za obnovu i razvoj

**ELES** EU Projekt Poduzetničko učenje u BiH obrazovnim sistemima, faza 2

**ETF** Europska trening fondacija **EUD** Delegacija Evropske unije **EU** Europska unija

**FBiH** Federacija Bosne i Hercegovine

**FMON** Federalno ministarstvo obrazovanja i nauke

**FMRPO** Federalno ministarstvo razvoja, poduzetništva i obrta **ISCED** Međunarodna standardna klasifikacija obrazovanja **IPA** Instrument za predpristupnu pomoć

**MCP** Ministarstvo civilnih poslova BiH

**MVTEO** Ministarstvo vanjske trgovine i ekonomskih odnosa BiH

**MPK** Ministarstvo prosvjete i kulture Republike Srpske

**MSP** Mala i srednja poduzeća **NPP** Nastavni plan i program **NVO** Nevladina organizacija

**OECD** Organizacija za ekonomsku suradnju i razvoj

**OOBD** Odjel za obrazovanje Brčko distrikta BiH

**PK** Privredna komora

**PKRS** Privredna komora Republike Srpske

**PZ** Pedagoški zavod

**RARS** Republička agencija za razvoj malih i srednjih preduzeća Republike

Srpske

**RS** Republika Srpska

**SBA** Akt o malom poduzetništvu za Evropu

**SEECEL** Centar za poduzetničko učenje jugoistočne Europe

**TNA** Analiza potrebe za obukama

**TK** Tuzlanski kanton

**VM** Vijeće ministara BiH

**ZDK** Zeničko-dobojski kanton

**SADRŽAJ**

**1. UVOD I VEZA S REFORMSKIM PROCESIMA ........................................................ 1**

1.1. Poduzetničko učenje i veza s EU politikama............................................................... 1

1.2. Poduzetničko učenje i veza s ostalim reformama u BiH ............................................. 3

**2. PREGLED PROVEDBE STRATEŠKIH PRIORITETA............................................. 4**

2.1. Partnerstva za poduzetničko učenje............................................................................. 6

2.2. Podizanje svijesti o poduzetničkom učenju ............................................................... 10

2.3. Poduzetničko učenje u osnovnim i srednjim školama ............................................... 11

2.4. Poduzetničko učenje u visokom obrazovanju ........................................................... 15

2.5. Neformalno poduzetničko učenje .............................................................................. 16

**3. REZIME .......................................................................................................................... 19**

**4. ZAKLJUČCI....................................................................................................................22**

**1. UVOD I VEZA S REFORMSKIM PROCESIMA**

Vijeće ministara Bosne i Hercegovine usvojilo je 7.3.2012. godine ***Strategiju učenja o poduzetništvu u obrazovnim sustavima u Bosni i Hercegovini za period 2012. – 2015. s akcijskim planom*** („Službeni glasnik Bosne i Hercegovine“, broj 31/12) u daljem tekstu Strategija. Strategija je pripremljena u okviru projekta IPA 2007 *Poduzetničko učenje u obrazovnim sustavima u BiH,* i temelji se na relevantnim EU politikama. Stvarajući strateški okvir za poduzetničko učenje, Bosna i Hercegovina je među prvim državama u regionu prepoznala značaj uvođenja poduzetništva kao ključne kompetencije u svoje obrazovne sustave.

Strategija je obuhvatila sve razine formalnog obrazovanja – osnovno, srednje i visoko, kao i neformalno obrazovanje. Njome je utvrđeno šest strateških prioriteta:

Uspostavljanje partnerstava za poduzetničko učenje;

Podizanje svijesti o poduzetničkom učenju na svim razinama;

Promocija poduzetničkog učenju u osnovnom i srednjem obrazovanju (formalno obrazovanje);

Promocija poduzetničkog učenja u visokom obrazovanju;

Promocija poduzetničkog učenja u neformalnom obrazovanju;

Provedba i monitoring strategije.

Od šest navedenih prioriteta, pet je povezano s aktivnostima koje su razrađene u akcijskom planu. Šesti prioritet se odnosi na razvoj kapaciteta za provedbu strategije, monitoring i evaluaciju.

Ovom informacijom sumiraju se provedene aktivnosti po utvrđenim strateškim prioritetima i po nivoima provedbe. Također se daje procjena ispunjenosti i daljnje relevantnosti strateških prioriteta.

**1.1. Poduzetničko učenje i veza s politikama Evropske unije**

Poduzetništvo pospješuje ekonomski rast i predstavlja ključni faktor konkurentnosti, ekonomskog razvoja, zapošljavanja i dinamiziranja ekonomije zasnovane na znanju. Ono može značajno doprinijeti rješavanju brojnih problema suvremenog društva. U kontekstu poduzetničkog učenja najprikladnija je definicija poduzetništva kao ključne kompetencije:

„*Poduzetništvo se odnosi na sposobnost pojedinca da ideje pretvori u aktivnosti. Ono uključuje kreativnost, inovacije i preuzimanje rizika, kao i sposobnost planiranja i upravljanja projektima kako bi se postigli određeni ciljevi. Poduzetništvo podržava sve u svakondvenom životu kod kuće i u društvu, zaposlene u odnosu na to da budu svjesni konteksta njihovog rada i budu u mogućnosti da iskoriste prilike, te predstavlja osnovu za nadogradnju posebnih vještina i znanja potrebnih poduzetnicima u uspostavljanju društvenih ili komercijalnih aktivnosti.“*

Od 2000. godine Europska unija razvija brojne politike potpore poduzetništvu i ono ima značajno mjesto u općim desetogodišnjim razvojnim strategijama EU, kako u onoj iz Lisabona donesenoj 2000. godine za razdoblje 2000. – 2010. godina, tako i u ovoj aktualnoj *Europa 2020 – strategija pametnog, održivog i inkluzivnog rasta*, donesenoj za razdoblje

2010. – 2020. godina. Direktnije integriranje poduzetničkog učenja u sve razine obrazovnih sustava postaje sve bitnija europska politika. Poduzetničko učenje je dio svih ključnih dokumenata i politika EU iz oblasti obrazovanja i ekonomije. ***Strategija učenja o poduzetništvu u obrazovnim sustavima u Bosni i Hercegovini za period 2012. – 2015. s akcijskim planom*** ima izvorište u dvije politike EU definirane sljedećim dokumentima:

**Evropski referentni okvir ključnih kompetencija za cjeloživotno učenje1** ima za cilj pokretanje obrazovnih reformi u evropskim državama kako bi se obrazovanje i cjeloživotno učenje fokusiralo na razvoj kompetencija kod mladih ljudi koje će im biti potrebne za život i rad u 21. stoljeću. Referentni okvir EU je identificirao osam ključnih kompetencija2 - koje su kombinacija znanja, vještina i stavova - za obrazovanje svih pojedinaca u cilju profesionalnog razvoja, aktivnog učešća u društvu,

socijalne inkluzije i zapošljavanja. Jedna od osam ključnih kompetencija je ***smisao za inicijativu i poduzetništvo***.

**Akt o malom poduzetništvu za Evropu** (SBA, 2008, 2011) uspostavlja sveobuhvatni okvir politika malih i srednjih poduzeća (MSP) koje države trebaju donositi i razvijati kako bi se pospješio rast i razvoj MSP, te jačala ekonomija i povećala zapošljivost. Od deset SBA principa3 dva se odnose na poduzetničko učenje: **princip 1 – Poduzetničko učenje i žensko poduzetništvo**, i **princip 8a – Poduzetničke**

**vještine**. Princip 1 sastoji se od ukupno 16 indikatora, a princip 8a od 6. Dakle, ukupno 22 indikatora su predmet politika poduzetničkog učenja. SBA principi se analiziraju kroz više od 100 indikatora politika, od kojih je svaki indikator sačinjen u pet nivoa (ocjena) – od 1 do 5, gdje je 1 najslabija, a 5 najveća ocjena. Indikatori politika mjere se svake tri godine. Opsežne izvještaje o napretku politika SBA za zemlje kandidate i potencijalne kandidate za članstvo u EU redovno sačinjava konzorcij koji čine: OECD, ETF, EBRD i EC - na bazi prethodne samoprocjene koju provode nadležne institucije u BiH, u okviru procesa integracija u EU. Napredak SBA

u BiH je do sada tri puta evaluiran: 2009., 2012. i 2015. godine.

1 Usvojen 2006. godine Preporukom Europskog parlamenta i Vijeća EU

2 Osam ključnih kompetencija su: komunikacija na maternjem jeziku, komunikacija na stranom jeziku, matematička pismenost i osnovne kompetencije iz nauke i tehnologije, digitalna kompetencija, učenje kako se uči, socijalna i građanska kompetencija, **poduzetništvo i smisao za inicijativu**, te kulturno izražavanje.

3 **Princip 1. Poduzetničko učenje i žensko poduzetništvo**, princip 2. Stečaj i druga prilika za mala i srednja poduzeća, princip 3. Institucionalni i regulatorni okvir za izradu politika malih i srednjih poduzeća, princip 4. Operativna sredina za mala i srednja poduzeća, princip 5a. Usluge podrške za mala i srednja poduzeća i start-up, princip 5b. Javne nabave, princip 6. Pristupa financijama za mala i srednja poduzeća, princip 7. Norme i tehnički propisi, **princip 8a. Poduzetničke vještine**, princip 8b. Inovacijska politika za mala i srednja poduzeća, princip

9. Mala i srednja poduzeća u zelenom gospodarstvu, princip 10. Internalizacija malih i srednjih poduzeća

**1.2. Poduzetničko učenje i veza s ostalim reformama u BiH**

Bosna i Hercegovina, kao potencijalni kandidat za pristupanje EU, je prihvatila koncept cjeloživotnog poduzetničkog učenja zasnovanog na razvijanju poduzetničke ključne kompetencije, kako u formalnom, tako i u neformalnom obrazovanju. To proizlazi iz *Sporazuma o stabilizaciji i pridruživanju* koji je BiH potpisala 2008. godine, ali i iz *Povelje za rast i zapošljivost* koju su ministri iz područja ekonomije i obrazovanja zemalja zapadnog Balkana i Republike Turske potpisali 2012. godine, čime su obvezali svoje zemlje na posvećenost razvoju cjeloživotnog poduzetničkog učenja i regionalnu suradnju. Predanost Bosne i Hercegovine uvođenju poduzetničkog cjeloživotnog učenja je posebno iskazana usvajanjem Strategije.

Dva su pristupa poduzetničkom učenju. Prvi se smatra tradicionalnim i onima koji uče daje ekonomske kompetencije, te ih osposobljava za pokretanje i vođenje biznisa. On je uglavnom usmjeren na one koji bi mogli ili koji će pokrenuti ili voditi biznis (poput učenika srednjih stručnih škola, studenata ekonomskih i tehničkih fakulteta, te odraslih kojima su potrebna znanja i vještine o pokretanju i vođenju posla). Drugi pristup je značajno širi, obuhvata cijelu populaciju i temelji se na pristupu poduzetništvu kao ključnoj kompetenciji. Ovaj pristup bi se mogao sublimirati u sintagmu „biti poduzetan“ ili „ponašati se poduzetnički“. Idealno je ako se ove kompetencije počnu stjecati od ranog djetinjstva, dakle od osnovne škole.

Uvođenje koncepta ključnih kompetencija fokus obrazovanja usmjerava na učenika i njegove potrebe za život i rad. Kako bi se razumio pristup poduzetničkoj ključnoj kompetenciji, važno je istaknuti da su ključne kompetencije *generičke* i *transferzalne*, da se ne mogu razvijati niti postizati u okviru jedne lekcije ili jednoga nastavnog predmeta. One nisu tehničke prirode, te nisu orijentirane na obavljanje određene funkcije ili zadatka, već predstavljaju sposobnosti koje se mogu prenositi na nove situacije, sposobnosti koje ljudi mogu učiti i razvijati na različite načine i u raznim uvjetima učenja. Dakle, smisao za inicijativu i poduzetništvo kao ključna kompetencija može se i treba razvijati kroz gotovo sve predmete i razrede.

Osim toga, na osnovi referentnog okvira ključnih kompetencija za cjeloživotno učenje u EU, Agencija za predškolsko, osnovno i srednje obrazovanje (APOSO) je 2010. godine, u saradnji s nadležnim obrazovnim vlastima, provela istraživanje4 i mapiranje ključnih kompetencija i životnih vještina u osnovnom i srednjem obrazovanju u BiH i u tom procesu identificirano je deset ključnih kompetencija i životnih vještina5 (osam identičnih evropskim, i dvije dodatne6). Smisao za inicijativu i poduzetništvo je identificirano kao ključna kompetencija i u BiH.

Strukturiranim uvođenjem poduzetničke ključne kompetencije u formalno obrazovanje u BiH, a što je potaknuto provedbom Strategije, izgrađen je **model koji može poslužiti za uvođenje**

4 Istraživanje je obuhvatilo analizu udžbenika, nastavnih planova i programa, testiranje učenika, nastavnika i direktora škola.

5 Izvještaj kojim su identificirane ključne kompetencije usvojio je Upravni odbor Agencije za predškolsko, osnovno i srednje obrazovanje sredinom 2011. godine.

6 Uz osam kompetencija koji je definirao EU okvir ključnih kompetencija, u BiH su identificirane još dvije:

kreativno-produktivna kompetencija i tjelesno-zdravstvena kompetencija.

**ostalih ključnih kompetencija**. U tom smislu podizanje svijesti i razvoj kapaciteta za uvođenje poduzetničke ključne kompetencije u formalne obrazovne sustave predstavlja osnovu i za uvođenje ostalih ključnih kompetencija u učenje u školi. Najvažniji razlog za razvoj poduzetničkog učenja je što razvoj poduzetničkog učenja **povećava kvalitetu obrazovanja**, te značajno utječe na **povezivanje obrazovanja i tržišta rada**.

Poduzetničko učenje doprinosi i ispunjenju ciljeva iz **Reformske agende za BiH za razdoblje 2015. – 2018. godina**7. Osim toga, provedbom Strategije, ono je postalo neodvojivim dijelom ostalih obrazovnih reformi, kao što su reforma srednjeg stručnog obrazovanja, reforma visokog obrazovanja, razvoj kvalifikacijskog okvira za cjeloživotno učenje, itd.

**2. PREGLED PROVEDBE STRATEŠKIH PRIORITETA**

Bosna i Hercegovina od 2009. godine sudjeluje u radu Regionalnog **centra za razvoj poduzetničkih kompetencija za zemlje jugoistočne Europe (SEECEL),** koji je aktivan u osam zemalja zapadnog Balkana. SEECEL je razvio ishode učenja za sve ISCED nivoe, podržavajući napore da se poduzetničko učenje integrira kao jedan od ključnih elemenata promicanja održivog ekonomskog rasta. Ishodi su testirani u svih osim država članica ove inicijative. U BiH je to urađeno u ukupno 12 škola (osam osnovnih i četiri srednje). Razvijen je i koncept obuke nastavnika, a testirani su i ishodi učenja za visoko obrazovanje na tri javna univerziteta u BiH. SEECEL je također proveo međusektorsku regionalnu analizu potreba za obukama, kao alat podrške neformalnom poduzetničkom učenju.

Provođenje Strategije odvijalo se i u okviru **EU IPA 2011 projekta „Poduzetničko učenje u**

**BiH obrazovnim sustavima, faza II. (ELES)**. Provedba projekta koja je trajala od januara

2014. do februara 2016. godine odvijala se kroz tri komponente:

1. Poduzetničko učenje u formalnom obrazovanju na ISCED nivoima 2 i 3;

2. Partnerstva za poduzetničko učenje i promocija poduzetničkog učenja i

3. Neformalno poduzetničko učenje. Ostvareni su sljedeći rezultati:

Programi za integraciju poduzetničke ključne kompetencije u formalno obrazovanje na ISCED nivoima 2 i 3 sa smjernicama za primjenu programa i za razvoj školskih partnerstava su izrađeni. Metodologija primjene programa uspješno je uvedena i testirana u 22 škole, a metodologija školskih partnerstava uspostavljena smjernicama je testirana u 21 školi u BiH.

Mehanizmi za izgradnju kapaciteta svih pedagoških zavoda u BiH i ministarstava obrazovanja su ojačani: svi savjetnici (117) u pedagoškim zavodima su osposobljeni za diseminaciju programa kroz obuku nastavnika i praćenje integriranosti

poduzetničke ključne kompetencije u školama na svom području. Ukupno 483

7 U okviru treće oblasti – tržište rada: „U srednjeročnom razdoblju reformirati sistem obrazovanja u cilju njegove veće povezanosti s tržištem rada“

nastavnika iz 86 osnovnih i srednjih škola (što predstavlja oko 10% svih škola u BiH) su obučeni o tome kako integrirati poduzetničku ključnu kompetenciju u nastavu i učenje. Dalji razvoj kapaciteta je u nadležnosti obrazovnih vlasti.

Partnerstva politika za poduzetničko učenje su kreirana u kantonima, Brčko distriktu BiH i entitetima, kao i na nivou BiH potpisivanjem sporazuma o razumijevanju od strane različitih sudionika, poput ministarstava obrazovanja, ministarstva nadležnih za ekonomski razvoj i poduzetništvo, univerziteta, gospodarskih komora, razvojnih agencija, udruga poslodavaca, zavoda za zapošljavanje i nevladinih organizacija. Izrađene su smjernice za uspostavljanje i razvoj partnerstava politika. Partnerstva su uspostavljena i funkcionalna u Federaciji BiH, Brčko distriktu BiH, Tuzlanskom kantonu, Zeničko-dobojskom kantonu, Posavskom kantonu i Bosansko-podrinjskom kantonu Goražde. Urađeni su i akcijski planovi za razvoj cjeloživotnog poduzetničkog učenja za razdoblje 2015. - 2018.

Unaprijeđen je sistem SBA izvješćivanja prema OECD/EU/EBRD/ETF metodologiji, te su razvijene Preporuke za unaprijeđenje izvješćivanja o poduzetničkom učenju (SBA principi 1 i 8a).

Napredak je također postignut u oblasti neformalnog poduzetničkog učenja: sveobuhvatni izvještaji o analizama potreba za obukama (TNA) među malim i srednjim poduzećima su izrađeni za 2015. godinu za četiri vrlo značajna ekonomska sektora8, provedene su aktivnosti na jačanju kapaciteta o TNA metodologiji među svim privrednim komorama, a novi ciklus TNA-a za 2016. godinu je također započeo; baze podataka poslovnih konzultanata koji nude neformalno poduzetničko učenje

kreirane su na osnovi TNA izvještaja u entitetskim gospodarskim komorama, privrednoj komori Brčko distrikta BiH i Vanjskotrgovinskoj komori BiH. Mape puta za osiguranje kvalitete neformalnog poduzetničkog učenja razmatraju i usvajaju entitetske vlade. Program za početnike u biznisu koji je razvijen u okviru Projekta usvajaju nadležne institucije.

Na nivou institucija Bosne i Hercegovine Ministarstvo civilnih poslova BiH (MCP) i Ministarstvo vanjske trgovine i ekonomskih odnosa BiH (MVTEO) koordinirali su aktivnosti na usvajanju Strategije, te monitoringa i evaluacije. Budući da prioriteti Strategije u cijelosti prate SBA indekse politika za principe 1 i 8a, monitoring je provođen kroz sistem SBA izvješćivanja. Predstavnik MVTEO-a imenovan je za nacionalnog SBA koordinatora koji u suradnji s entitetskim SBA koordinatorima koordinira poslove SBA izvješćivanja. U proces SBA izvješćivanja 2012. i 2015. godine za principe 1 i 8a bili su uključeni i Ministarstvo civilnih poslova i nadležne obrazovne vlasti.

U posljednjem Izvještaju OECD/EU/EBRD/ETF konzorcija o indeksu politika MSP i procjeni provedbe SBA-a u državama Zapadnog Balkana i Turskoj evidentiran je napredak u oblasti poduzetničkog učenja. Kako je već navedeno (v. poglavlje 1.1.), 16 politika u okviru SBA principa 1 – Poduzetničko učenje, i šest politika u okviru principa 8a – Neformalno poduzetničko učenje, detaljno je analizirano od strane konzorcija, i procjenjen je nivo

provedbe ocjenama od 1 do 5. Nivoi su tako definirani da nivo 1 označava da se ne dešavaju

8 Prerada metala, prerada drveta, prerada hrane i tekstil, koža i obuća.

nikakve aktivnosti, ili su one ad-hoc i nisu posljedica organiziranog djelovanja, nivo 2 označava započete aktivnosti, nivo 3 je prekretnica kada je uspostavljena struktura za djelovanje, na nivou 4 postoje vidljivi rezultati organiziranog djelovanja, a nivo 5 označava samoodrživu uspostavljenu politiku koja funkcionira, daje rezultate, periodički se evaluira i nadopunjava. U sljedećoj tabeli predstavljeni su nivoi dostignutosti SBA politika za principe 1

i 8a za sve tri perioda izvještavanja:

|  |  |  |  |
| --- | --- | --- | --- |
| SBA principi: | 2009. godina | 2012. godina | 2015. godina |
| Princip 1 – formalno poduzetničko učenje | 1,75 | 1,50 | 2,54 |
| Princip 8a – neformalno poduzetničko učenje | 1,75 | 2,31 | 2,83 |

Prosjek zemalja zapadnog Balkana u procjeni 2015. godine za princip 1 iznosi 2,51, a za princip 8a 2,85, te se može zaključiti da je BiH na nivou regionalnog prosjeka. Iako se već šest godina aktivno bavi uvođenjem poduzetničkog učenja, BiH je tek na polovini puta do potpune provedbe SBA politika vezanih za poduzetničko učenje.

**2.1. Partnerstva za poduzetničko učenje**

**Akcijski plan Startegije** predvidio je provođenje sljedećih aktivnosti:

**Uspostaviti „Partnerstvo za učenje o poduzetništvu“:**

- Memorandum o razumijevanju sa ciljem osnivanja „Partnerstva za učenje o poduzetništvu“;

- Partnerstvo daje savjete o uvođenju politika i strategija obrazovanja i ekonomskog razvoja;

- Iz Partnerstva proizlazi niz aktivnosti koje se odnose na promociju učenja o poduzetništvu na svim razinama obrazovanja;

- Budžeti za obrazovanje uključuju fondove koji se usmjeravaju na sistemsko uvođenje učenja o poduzetništvu

**Povećan broj partnerstava na nivou škola koja dobro funkcioniraju**

- Kreirana baza podataka u koju će se pohranjivati dobre prakse koje su rezultati partnerstava

- Određeni broj škola je nagrađen za zalaganje i održavanje partnerske suradnje

**Poticanje partnerstava škola i kompanija u cilju razvoja učenja o poduzetništvu**

- Partnerstva između škola i kompanija su uspostavljena i uspješno funkcioniraju;

- Postoje pozitivni primjeri;

- Smanjena stopa nezaposlenosti mladih ljudi različitih razina obrazovanja

Prioritet partnerstva za poduzetničko učenje podržava sve ostale, budući da podrazumijeva kreiranje partnerstava politika na svim razinama koja trebaju voditi sve aktivnosti vezane za poduzetničko učenje. Dva su osnovna oblika partnerstava za poduzetničko učenje: **partnerstvo politika** i **školska partnerstva**. Partnerstva politika uključuju sve nivoe formalnog obrazovanja: osnovno, srednje i visoko, kao i neformalno obrazovanje. Partnerstvo politika treba inicirati i voditi vladin sektor (ministarstva, agencije), uz uključivanje

predstvanika biznisa, te nevladinog sektora. Školska partnerstava, koja predstavljaju partnertsvo škole i firme ili organizacije iz lokalnog okruženja, doprinose postizanju ishoda

učenja u koje je uključena poduzetnička kompetencija.

U periodu provedbe Strategije izrađeni su sljedeći **dokumenti** vezani za ovaj prioritet:

Smjernice za razvoj partnerstava politika za poduzetničko učenje,

Smjernice za razvoj školskih partnerstava u osnovnim i srednjim školama,

Preporuke za izvještavanje o poduzetničkom učenju (SBA principi 1 i 8a).

Narodna skupština Republike Srpske usvojila je u aprilu 2016. godine „***Strategiju razvoja obrazovanja Republike Srpske za period 2016. – 2021. godina***“, koja ima poseban prožimajući strateški cilj o poduzetničkom učenju. Poduzetničko učenje je uvršteno i u strateške ciljeve „**Strategije razvoja Zeničko-dobojskog kantona za period 2016. – 2018. godina**“ kao i u „**Strategiju razvitka Županije Zapadnohercegovačke 2014-2017“.**

U pogledu aktivnosti na realizaciji Akcijskog plana, osnov za razvoj **školskih partnerstava** predstavljale su *Smjernice za školska partnerstva za razvoj poduzetničke ključne kompetencije u osnovnim i srednjim školama,* izrađene i testirane kroz ELES projekat. Srednje stručne škole imaju dugu tradiciju suradnje s firmama, te vladinim i nevladinim organizacijama (općinske službe, NVO i sl.) iz okruženja. U fokusu tih partnerstava najčešće je odvijanje praktične nastave. Testiranjem koncepta školskih partnerstava za poduzetničko učenje kroz ELES projekat, pokazano je da su školska partnerstva relevantna i za osnovne škole i za gimnazije. Školska partnerstva za poduzetničko učenje podrazumijevaju uključenost učenika u aktivnosti partnerstva u cilju postizanja utvrđenih ishoda poduzetničkog učenja. Smjernice su zasnovane na modelu u pet koraka i predstavljale su temelj za obuku direktora i školskih timova za škole koje su sudjelovale u Projektu. Nakon ove obuke, školski menadžment je uspostavio timove za partnerstva u svakoj od 21 škole koje su obrazovne vlasti odabrale da razvijaju školska partnerstva. Školski timovi istražili su potrebe njihove škole, mapirali institucije i MSP u njihovim lokalnim zajednicama i razvili akcijske planove za školska partnerstva. Četiri radionice o školskim partnerstvima za poduzetničko učenje su održane sa svim školama uključenim u Projekat, na kojima su se razmjenjivala iskustva među 21 školom koje su razvijale partnerstva, ali i sa školama koje implementiraju programe za integriranje poduzetničke ključne kompetencije u školsko učenje (22 škole). Tokom radionica, na kojima je sudjelovalo ukupno 68 učesnika, ponovno su analizirani akcijski planovi koje su škole razvijale, te su planirane dalje aktivnosti. 19 škola razvilo je ukupno 24 partnerstva.

Kad je riječ o **partnerstvima politika**, osnovu za rad predstavljale su Smjernice za razvoj partnerstva politika za poduzetničko učenje razvijene u okviru ELES projekta, distribuirane svim ministarstvima nadležnim za obrazovanje i poduzetništvo. Održano je ukupno 25 radionica/okruglih stolova/sastanaka na kojima je diskutirano osnivanje partnerstva politika za razvoj cjeloživotnog poduzetničkog učenja na različitim razinama. Ovim događajima prisustvovalo je ukupno 127 predstavnika iz 61 različite institucije i organizacije. Pripremljeno je deset Memoranduma o razumijevanju za uspostavljanje partnerstva politika za razvoj cjeloživotnog poduzetničkog učenja koji su u potpunosti dogovoreni s

predstavnicima različitih sektora. Od deset dogovorenih memoranduma, potpisano je šest, uz sudjelovanje ukupno 39 različitih institucija:

Institucije na nivou **Federacije BiH** uspostavile su partnerstvo politika za cjeloživotno poduzetničko učenje u kojem sudjeluju: Federalno ministarstvo obrazovanja i nauke (FMON), Federalno ministarstvo razvoja, poduzetništva i obrta (FMRPO), Gospodarske/Privredne komore Federacije BiH i Federalni zavod za zapošljavanje. Memorandum o razumijevanju između ovih institucija je potpisan u Sarajevu

14.1.2016. godine, a prvi sastanak Partnerstva politika održan je u Mostaru 10.5.2016. godine.

Institucije **Brčko distrikta BiH** su formirale partnerstvo politika za cjeloživotno poduzetničko učenje u kojem sudjeluju: Odjeljenje za obrazovanje u Vladi BD, Odjel za gospodarski/privredni razvoj, sport i kulturu u Vladi BD, Privredna komora BD i Zavod za zapošljavanje BD. Memorandum o uspostavi partnerstva je usuglašen i potpisan 6.10.2015.godine, prvi sastanak je održan 13.11.2015. godine u Brčkom. Usvojen je pravilnik o radu i razvijen akcijski plan za razvoj cjeloživotnog poduzetničkog učenja u Brčko disriktu BiH za period 2015. – 2018. Partnerstvo politika je u potpunosti operativno.

U **Posavskoj županiji** je uspostavljeno partnerstvo politika za razvoj cjeloživotnog poduzetničkog učenja u kojem sudjeluju sljedeće institucije: Ministarstvo prosvjete, znanosti, kulture i športa, Ministarstvo gospodarstva i prostornog uređenja, Gospodarska komora, Obrtnička komora i Služba za upošljavanje. Memorandum o razumijevanju o uspostavi partnerstava politika potpisan je u Orašju 6.10.2015. godine, a prvi sastanak je održan 28.10.2015. godine. Usvojen je pravilnik o radu i akcijski plan za razvoj cjeloživotnog poduzetničkog učenja Posavske županije za period 2015. – 2018. Partnerstvo politika je u potpunosti operativno.

U **Tuzlanskom kantonu** je uspostavljeno partnerstvo politika za razvoj cjeloživotnog poduzetničkog učenja u kojem sudjeluju sljedeće institucije: Ministarstvo obrazovanja, nauke, kulture i sporta TK, Ministarstvo razvoja i poduzetništva TK, Pedagoški zavod TK, Univerzitet u Tuzli, Privredna komora TK, Obrtničkom komora TK, Služba za zapošljavanje TK, Centar za razvoj poduzetništva Tuzla i Razvojno-poduzetnički centar Tuzla. Memorandum je usuglašen, finaliziran i potpisan i sve institucije su imenovale svoje predstavnike u partnerstvu. Prvi sastanak partnerstva politika je održan 21.9.2015.godine u Tuzli. Na ovom sastanku je usvojen pravilnik o radu te se razgovoralo o akcijskom planu. Drugi sastanak je održan 21.10.2015.godine u Tuzli te je na njemu izrađen sveobuhvatni akcijski plan za razvoj cjeloživotnog poduzetničkog učenja Tuzlanskog kantona za period 2015. – 2018. Partnerstvo politika je u potpunosti operativno.

U **Zeničko-dobojskom kantonu** je uspostavljeno partnerstvo politika za razvoj cjeloživotnog poduzetničkog učenja u kojem sudjeluju sljedeće institucije: Ministarstvo za obrazovanje, nauku, kulturu i sport ZDK, Ministarstvo privrede ZDK, Pedagoški zavod ZDK, Univerzitet u Zenici, Privredna komora ZDK, Obrtnička komora ZDK, Služba za zapošljavanje ZDK, Regionalna razvojna agencija REZ, Udruga poduzetnika i poslodavaca Žepče – Poslovni inkubator Žepče, TRA Agencija

za razvoj općine Tešanj, Razvojna agencija Žepče, ZEDA – Agencija za ekonomski razvoj Zenica. Memorandum o uspostavljanju partnerstva politika je potpisan u Tešnju

15.6.2015. godine. Sve institucije su imenovale članove partnerstva politika i prvi

sastanak partnerstva je održan 28.9.2015. godine. Usvojen je pravilnik o radu i akcijski plan za razvoj cjeloživotnog poduzetničkog učenja Zeničko-dobojskog kantona za period 2015. – 2018. Partnerstvo politika je u potpunosti operativno.

U **Bosansko-podrinjskom kantonu Goražde** je Memorandumom o razumijevanju uspostavljeno partnerstvo politika za razvoj cjeloživotnog poduzetničkog učenja. Memorandum su potpisale sljedeće institucije:

Ministarstvo za obrazovanje, mlade nauku kulturu i sport Bosansko‐podrinjskog kantona Goražde, Ministarstvo privrede Bosansko‐podrinjskog kantona Goražde, Pedagoški zavod Bosansko-podrinjskog kantona Goražde, Privredna komora Bosansko‐podrinjskog kantona Goražde, Služba za zapošljavanje Bosansko‐podrinjskog kantona Goražde, Agencija za lokalne razvojne inicijative ‐ U.G. ALDI.

**Na nivou BiH**, MCP i MVTEO su dogovorile uspostavljanje partnerstva politika za cjeloživotno poduzetničko učenje, te je izrađen nacrt Memoranduma o razumijevanju i suradnji za poduzetničko učenje i poduzetništvo u BiH.

U **Republici Srpskoj** je u okviru Ministarstva industrije, energetika i rudarstva imenovan SBA koordinator za RS koji je uspostavio radne grupe za različite SBA principe. Tako je formirana radna grupa za principe 1 i 8a koju čine predstavnici obrazovnog i sektora potpore MSP-u. Ova radna grupa je predvođena Ministarstvom prosvjete i kulture RS. Osim toga, Memorandum o razumijevanju za uspostavljanje partnerstva politika za cjeloživotno poduzetničko učenje u Republici Srpskoj je dogovoren između šest institucija: Ministarstvom prosvjete i kulture RS, Ministarstvom industrije, energetike i rudarstva RS, Rektorskom konferencijom RS, Privrednom komorom RS, Zavodom za zapošljavanje RS i Unijom udruženja poslodavaca RS. Dodatno, i članovi četiri postojeća tijela bi trebali sudjelovati u Partnerstvu politika: Savjet za razvoj osnovnog obrazovanja i odgoja; Savjet za razvoj srednjeg obrazovanja i odgoja, Savjet za razvoj visokog obrazovanja i osiguranje kvaliteta i Republičke agencije za razvoj malih i srednjih poduzeća. Potpisivanje Memoranduma o razumijevanju je u tijeku.

U okviru partnerstva politika ojačan je sustav SBA izvještavanja o poduzetničkom učenju. ELES projekat je podržao nadležna ministarstva obrazovanja i poduzetništva u procesu SBA izvještavanja. Ovi podaci korišteni su u zvaničnom BiH izvještavanju prema konzorciju OECD/EU/EBRD/ETF, a na temelju tih iskustava izrađene su Preporuke za izvještavanje o poduzetničkom učenju.

**Osim što su nadležne obrazovne vlasti kroz upitnike izvijestile o značajnim aktivnostima vezanim za partnerstava politika, značajan napredak u razvoju partnerstava za razvoj cjeloživotnog poduzetničkog učenja zabilježen je i u SBA Izvještaju za BiH za 2016. godinu, gdje je indikator partnerstvo politika procjenjen ocjenom 3,5; a indikator razvoj procesa politika ocjenom 4. Provedba ovog strateškog prioriteta je kontinuirani proces. U procesu je uspostavljanje partnerstva politika na nivou BiH (memorandum između MCP i MVTEO je usuglašen, te se očekuje njegovo potpisivanje), na nivou**

**Republike Srpske (memorandum također usuglašen), te na nivou preostalih županija/kantona u Federaciji (Unsko-sanski, Srednjobosanski, Hercegovačko- neretvanski, Zapadnohercegovački, Sarajevski i Kanton 10).**

**2.2. Podizanje svijesti o poduzetničkom učenju**

**Akcijski plan Strategije** predvidio je provedbu sljedećih aktivnosti:

**Medijska kampanja podizanja svijesti o učenju o poduzetništvu:**

- Podignuta svijest šire populacije o filozofiji učenja o poduzetništvu kao pristupa koji mijenja način razmišljanja i stvara uvjete u kojima se

poduzetnički duh može razvijati;

- Povećana vidljivost inicijativa na nivou škola.

**Promocija učenja o poduzetništvu kroz web stranice sudionika, publikacije i promotivne događaje:**

- Povećana svijest o učenju o poduzetništvu na nivou lokalnih poduzeća, lokalne zajednice i obrazovnih institucija.

Budući da se u obrazovne sustave u BiH uvodio novi pristup, cilj ovog strateškog prioriteta je stvoriti takvo okruženje u kojem bi sudionici obrazovanja (učenici, nastavnici, roditelji,

uprave škola i sveučilišta, kreatori poltika u ministarstvima) prihvatili poduzetničko učenje.

Sveobuhvatna medijska kampanja financirana je i provedena kroz ELES projekat, na bazi razvijenog Plana promocije i komunikacije. Medijska kampanja provedena je putem televizijskih i elektronskih medija. Izrađeni su i objavljeni promotivni TV materijali, emitirani u udarnim terminima na Federalnoj TV (50 puta) i na RTV Republike Srpske (51 puta). U okviru web-kampanje, ukupan broj pojavljivanja na internetu iznosio je 33.634.448 (postignuto je ukupno 4.955.870 pojavljivanja na 10 web portala, broj pojavljivanja putem Google Ads bio je 21.731.738, dok su FB Ads postigli 6.946.840 pojavljivanja). Osmišljena je Facebook fan stranica i više od 4.500 osoba je objavilo da im se ova stranica sviđa. Stranica se redovno ažurira.

Škole koje su sudjelovale u projektu organizirale su promotivne događaje (proslava dana poduzetništva, dani otvorenih vrata, sajmovi učeničkih aktivnosti, posjete učenika firmama i razgovor s poduzetnicima), a ovi događaji su održani u Zenici, Bosanskoj Krupi, Orašju, Prijedoru, Brčkom, kao i u Vitezu gdje su učenici osnovne škole “Sveti Sava“ iz Istočnog Novog Sarajeva posjetili proizvodna postrojenja tvornice namještaja. Koncept poduzetničkog učenja u školama prezentiran je direktorima iz ukupno 222 osnovne i srednje škole tokom sastanaka aktiva direktora škola. Osim navedenih aktivnosti, brojni primjeri dobre prakse zabilježeni su u županijama/ kantonima, entitetima i Brčko distriktu BiH: u BPK Goražde se organizira učenički novogodišnji sajam, FMON kroz svoje grant šeme potiče razvoj poduzetničkog učenja i inovacija u nastavi, a 12 oglednih SEECEL-ovih škola redovno obilježava Dan poduzetništva promovirajući među učenicima, roditeljima i u zajednici ideje poduzetničkog učenja.

**Može se zaključiti da je ovaj strateški prioritet i pripadajuće akcije iz akcijskog plana realizirani u visokoj mjeri. Svijest o značaju poduzetničkog učenja značajno je**

**povećana. Uvođenje poduzetničkog učenja je potrebno nastaviti kako bi se ono implementiralo u svim školama i visokoškolskim ustanovama, ali budući da su resursi u sektoru obrazovanja ograničeni, potrebno se fokusirati na aktivnosti u školama i lokalnim zajednicama.**

**2.3. Poduzetničko učenje u osnovnim i srednjim školama**

**Akcijski plan Startegije** predvidio je provođenje sljedećih aktivnosti:

**„Smisao za inicijativu i poduzetništvo“ uvodi se kao ključna kompetencija u postojeće nastavne planove i programe (osnovne škole i srednje opće i stručne škole)**

- Puna podrška relevantnih obrazovnih vlasti u stvaranju uvjeta za fleksibilno podučavanje i učenje koje će voditi promociji ključne kompetencije ‘smisao za inicijativu i poduzetništvo’ u osnovnom i srednjem obrazovanju.

- Učenje o poduzetništvu sadržava elemente ključne kompetencije koje predstavljaju sastavnicu nastavnih programa osnovnog i srednjeg obrazovanja.

**Izgradnja kapaciteta za predavače i direktore škola**

- Nakon integriranja ključne kompetencije učenja o poduzetništvu u NPP-ove i u programe obuke predavača, školski menadžment svojim pristupom odozdo ka

gore vodi ka implementaciji Strategije.

- Stalne obuke za predavače i školski menadžment provode pedagoške službe

**Međusobna potpora**

- Najmanje jednom godišnje organiziranje događaja koji će promovirati dobre prakse

Ovaj strateški prioritet podrazumijeva uvođenje poduzetničkog učenja u osnovne i srednje škole, bez uvođenje novih predmeta. Metodologija izrađena kroz ELES projekat, na temelju SEECEL-ovih ishoda učenja, podrazumijeva didaktičko-metodički pristup koji razvija ključne kompetencije u okviru različitih predmeta i svih oblika rada: **predmetno (kroz gotovo svaki predmet), međupredmetno (tematskim planiranjem nastave) i vannastavno.** Da bi škole bile spremne integrirati poduzetničku ključnu kompetenciju u osnovne i srednje škole,

potrebno je za to prethodno obučiti nastavnike.

U periodu provedbe Strategije izrađeni su sljedeći **dokumenti** vezani za ovaj strateški prioritet:

Programi za integraciju poduzetničke ključne kompetencije u učenje u školi na ISCED

nivoima 2 i 3 i smjernice za primjenu programa i uspostavljanje školskih partnerstava;

Vodič za trenere (scenarij za jednodnevnu obuku nastavnika za integraciju preduzetničke ključne kompetencije u učenje u školi );

Priručnik za trenere/savjetnike sa scenarijem obuke i nastavnim materijalima;

Inicijalni materijal za usvajanje i provedbu Programa za integraciju poduzetničke ključne kompetencije u učenje u školi.

APOSO je u suradnji s nadležnim ministarstvima obrazovanja u 2015. godini izradio Zajedničku jezgru nastavnih planova i programa za međupredmetno područje („Službeni glasnik BiH“, broj 87/15) i Smjernice za implementaciju Zajedničke jezgre NPP-a za međupredmetno područje („Službeni glasnik BiH“, broj 87/15), u kojima je poduzetničko učenje posebno razrađeno kao jedna od tri međupredmetne oblasti. Zajednička jezgra sadržava ishode poduzetničkog učenja za ISCED razine 1, 2 i 3 (predškolsko, osnovno i srednje obrazovanje) koji su u cijelosti kompatibilni ishodima poduzetničkog učenja u Programima za integraciju poduzetničke ključne kompetencije u učenje u školi na ISCED nivoima 2 i 3.

Obrazovne vlasti i nastavnici su prihvatili ključne kompetencije i moderne pedagoške metode. Integracija ključne kompetencije nije izolirana od razvoja drugih ključnih ili transferzalnih kompetencija. Ovaj pristup povezuje učenje u školi sa životnim vještinama, što je ugrađeno u filozofiju cjeloživotnog učenja kao dijela suvremenih obrazovnih politika i strategija u Europi i šire.

*Programi za integraciju poduzetničke ključne kompetencije u školsko učenje (ISCED 2 i 3) sa smjernicama za primjenu programa i smjernicama za uspostavljanje školskih partnerstava* su inicijalno testirani u ukupno 43 škole koje su učestvovale u ELES projektu. Tokom provedbe Projekta, broj škola sa obučenim nastavnim kadrom, proširio se na 86 škola, zahvaljujući naporima koje su napravili pedagoški zavodi i ministarstva, putem obuka, okruglih stolova i drugih događaja koje su organizovale škole (obilježavanje dana poduzetništva, školski sajmovi i sl.), sastanaka aktiva direktora i drugih inicijativa.

Izgradnja kapaciteta nastavnika i pedagoških savjetnika, kao projektna aktivnost, počela je inicijalnim treningom. Svi savjetnici iz 9 pedagoških zavoda (117 savjetnika) i 483 nastavnika iz 86 škola obučeni su za provođenje aktivnosti poduzetničkog učenja. Modeli i alati za širenje i praćenje poduzetničkog učenja kao ključne kompetencije su razvijeni i testirani. Izrađen je Priručnik za trenere/savjetnike sa scenarijom obuke i nastavnim materijalima. Pedagoški savjetnici su tokom obuka osmislili model za nadzor ili praćenje integriranja poduzetničke ključne kompetencije u učenje u školi, na bazi kojeg mogu izraditi Protokol za praćenje. Na taj način je sustavno omogućeno, u okviru općih stručnih nadzora koje redovno provode pedagoški zavodi, kontinuirano praćenje ispunjenosti kriterija i pokazatelja iz Protokola vezanih za integraciju Programa u relevantna školska dokumenta ili njihove anekse (godišnji plan rada škole, operativni planovi rada nastavnika, planovi rada stručnih aktiva, pripreme za časove, operativni planovi, razvojni plan škole tamo gdje se on primjenjuje, itd). U okviru užih stručnih nadzora, zavodi trebaju pružati potporu i pratiti opseg i kvalitetu integracije poduzetničke ključne kompetencije u nastavne predmete, vodeći računa da integracija može biti predmetna i međupredmetna (tematska). Na temelju analize ostvarenosti kriterija iz Protokola, zavodi mogu izrađivati godišnja izvješća o napretku integrisanosti poduzetničke ključne kompetencije u školsko učenje, s preporukama za buduće aktivnosti.

Pedagoški zavodi su u svoje godišnje planove uključili nastavak diseminacije poduzetničke kompetencije u školama. Pedagoški savjetnici u BiH prihvatili su pristup poduzetničkom učenju kao ključnoj kompetenciji i nastavljaju raditi na razvoju poduzetničkog učenja kao jednoj od ključnih kompetencija, sukladno obrazovnim strategijama.

Fokus aktivnosti u ovome strateškom prioritetu je obuka nastavnika. Programi obuke i materijali za obuku su izrađeni, savjetnici PZ-ova su obučeni da obavljaju obuke i vrše diseminaciju Programa. Inicijalne obuke su obavljene. APOSO je proveo obuku 150 nastavnika kroz SEECEL-ov program. FMON kontinuirano podržava projekte fokusirane na obuku nastavnika. Tako će u 2016. godini dodijeliti grantove kroz programe „Podrška stručnom usavršavanju i cjeloživotnom učenju prosvjetnih radnika u predškolskom, osnovnom i srednjem obrazovanju“ , te „Podrška projektima koji doprinose razvoju ključnih kompetencija za cjeloživotno učenje kod djece predškolskog uzrasta, učenika osnovnih i srednjih škola“, gdje će korisnici biti obrazovne ustanove, pedagoški zavodi, instituti, udruženja prosvjetmih radnika i nevladine organizacije. Posebno su značajni primjeri dobre prakse o kojima su izvjestile obrazovne vlasti kroz upitnike. U županijama/ kantonima s manjim brojem škola (Posavski i BPK) i Brčko distriktu BiH obuka je obavljena za sve škole, dok je u županijama/ kantonima koje imaju veći broj škola potrebno uspostaviti sustav obuka. Kao primjer mogu poslužiti aktivnosti PZ ZDK, čiji su savjetnici obavili obuke za sve osnovne škole. Nadležne obrazovna vlasti postigle su sljedeći napredak kada je u pitanju integracija poduzetničke ključne kompetencije u učenje u školi u osnovnim i srednjim školama:

U **Republici Srpskoj** je ostvaren značajan napredak u oblasti poduzetničkog učenja, kada je u pitanju uvođenje poduzetničkog učenja u 202 osnovne i 92 srednje škole. Prvi koraci su napravljeni još kroz reformu srednjeg stručnog obrazovanja kada je u sve srednje stručne škole (osim medicinskih) uveden modul Osnove poduzetništva, čiji je program zasnovan na razvoju biznis plana. Razvoj poduzetništva kao ključne kompetencije počeo je kroz SEECEL projekat, gdje je Osnovna škola Georgij Stojkov Rakovski iz Banje Luke zajedno sa tri druge osnovne škole prepoznata kao jedna od značajnih „poduzetnih škola“ na Balkanu. Svi savjetnici Republičkog pedagoškog zavoda RS su obučeni za buduće obuke nastavnika, te za praćenja integriranosti poduzetničke ključne kompetencije u učenje u školi. Poduzetnička ključna kompetencija je uvedena i u 10 osnovnih i 10 srednjih škola kroz ELES projekat. Kroz ELES projekat je obučeno ukupno 119 nastavnika iz 20 škola (u RS je ukupno 16.351 nastavnika).

U Brčko distriktu BiH je poduzetnička ključna kompetencija uvedena u 3 od 19 škola (15 osnovnih i 4 srednje) kroz ELES projekat. Poduzetničko učenje zasnovano na ključnoj kompetenciji je predstavljeno na obuci direktorima svih škola u BD, a 2 od 6 savjetnika Pedagoške institrucije BD su obučeni za diseminaciju i praćenje integriranosti poduzetničke ključne kompetencije u učenje u školi.

U **Unsko-sanskom kantonu** je provedena obuka 9 pedagoških savjetnika Pedagoškog zavoda USK o obuci nastavnika i praćenju integriranosti poduzetničke ključne kompetencije. U okviru ELES projekta u dvije škole je uvedena poduzetnička ključna kompetencija.

U **Posavskoj županiji** je poduzetnička ključna kompetencija uvedena u dvije škole kroz ELES projekat. Ravnatelji svih škola (7 osnovnih i 3 srednje) su informirani o poduzetničkoj ključnoj kompetenciji na jednodnevnoj obuci, a provedena je i obuka za

20 nastavnika (po dva iz svake škole). Budući da u Posavskoj županiji nije

uspostavljen pedagoški zavod, dogovoreno je da na školskim vijećima svih škola nastavnici koji su prošli obuku izvjeste sve ostale nastavnike. Ministarstvo prosvjete, znanosti, kulture i sporta je izdalo preporuku svim školama da u godišnjim planovima za školsku 2016./2017. godinu planiraju aktivnosti poduzetničkog učenja.

U **Tuzlanskom kantonu** je provedena obuka za 15 pedagoških savjetnika iz Pedagoškog zavoda TK i oni su izradili planove daljnje obuke nastavnika 88 osnovnih i 33 srednjih škola. Partnerstvo politika je izradilo projekat koji će podržati obuke.

U **Zeničko-dobojskom kantonu** je poduzetnička ključna kompetencija uvedena u dvije škole kroz ELES projekat, a održana je i obuka svih pedagoških savjetnika (11) Pedagoškog zavoda ZDK. Pedagoški savjetnici su sačinili planove obuka nastavnika

61 osnovne i 31 srednje škole u ZDK. Obučeni svu svi direktori škola, te 150 nastavnika. Obuke se nastavljaju, budući da je u ZDK ukupno 3.943 nastavnika. Organizacija obuka za nastavnike osnovnih škola u ZDK u januaru 2016. godine predstavlja primjer dobre prakse i za ostale nadležne obrazovne vlasti koje imaju pedagoške zavode i obučene savjetnike. Pedagoški zavod ZDK organizovao je jednodnevne sesije obuke za ukupno 21 osnovnu školu (18 javnih i 3 privatnih). Ukupno je 12 pedagoških savjetnika provodilo obuku na 6 lokacija za ukupno 145 nastavnika.

U **Bosansko-podrinsjkom kantonu Goražde** je kroz ELES projekat poduzetnička ključna kompetencija uvedena u dvije škole (u BPK je ukupno 9 škola – 6 osnovnih i

3 srednje), obučeni su savjetnici Pedagoškog zavoda BPK, a održana je obuka za još

24 nastavnika iz svih 9 škola, tako da je broj obučenih nastvnika približno 100, od ukupno 326 nastavnika koliko ima u BPK Goražde U **Srednjobosanskom kantonu** je poduzetnička ključna kompetencija uvedena u tri škole, dvije kroz ELES Projekat, a obuku nastavnika za još jednu školu je provedena kroz SEECEL-ov projekat. Obučeno je ukupno 7 direktora škola, te 73 nastavnika. U SBK je ukupno 52 osnovne i 25 srednjih škola.

U **Hercegovačko-neretvanskom kantonu** je provedena obuka za sve savjetnike Pedagoškog zavoda HNK i Zavoda za školstvo Mostar. Kroz ELES projekat je poduzetnička ključna kompetencija uvedena inicijalno u dvije škole, te uz suradnju s pedagoškim savjetnicima u još četiri škole, tako da je broj škola koje primjenjuju poduzetničko učenje ukupno šest (u HNK je ukupno 77 škola – 50 osnovnih i 27 srednjih). Ministarstvo obrazovanja, nauke, kulture i sporta HNK je izdalo preporuku školama da godišnjim planom rada škola planiraju aktivnosti u vezi poduzetničkog učenja.

U **Zapadnohercegovačkoj županiji** je uvođenje poduzetničke ključne kompetencije započelo kroz SEECEL, gdje je Osnovna škola Ruđera Boškovića prepoznata kao poduzetnička škola. Poduzetnička ključna kompetencija je uvedena u još dvije škole kroz ELES projekat, a osoblje Ministarstva prosvjete, znanosti, kulture i športa ZHŽ redovito provodi obuke o uvođenju poduzetničke ključne kompetencije u školama. U Zapadnohercegovačkom kantonu je ukupno 21 škola (14 osnovnih i 7 srednjih).

U **Kantonu Sarajevo** je Prosvjetno-pedagoški zavod KS pokrenuo brojne aktivnosti na uvođenju poduzetničke ključne kompetencije u 75 osnovnih i 38 srednjih škola.

Dvije škole su sudjelovale u ELES Projektu, i one su provodile aktivnosti uvođenja poduzetničke ključne kompetencije u učenje u školi. Obučeni su svi savjetnici Prosvjetno-pedagoškog zavoda koji su u 2015. godini kroz sastanke aktiva nastavnika provodili obuke o poduzetničkoj ključnoj kompetenciji.

U **Kantonu 10** je poduzetnička ključna kompetencija uvedena u dvije škole kroz ELES projekat. Dodatno je obavljena obuka direktora 10 škola. U Kantonu 10 djeluje ukupno 19 škola (11 osnovnih i 8 srednjih). Ministarstvo znanosti, prosvjete, kulture i športa je izdalo preporuku svim školama da kroz godišnje planove škola planiraju aktivnosti uvođenja poduzetničke ključne kompetencije.

**Iako je u ovom strateškom prioritetu napravljen značajan napredak, koji se ogleda u izradi relevantnih dokumenata (programi, ishodi učenja, smjernice, priručnici za obuke, nastavni materijali, i drugo) i izgradnji kapaciteta pedagoških savjetnika za diseminaciju i praćenje integrisanosti poduzetničke ključne kompetencije u osnovne i srednje škole, poduzetnička ključna kompetencija je uvedena u tek 10% škola u BiH. Zbog toga ovu aktivnost treba nastaviti. Prioritet bi trebao biti usvajanje Programa za integraciju poduzetničke ključne kompetencije od strane nadležnih obrazovnih vlasti, te izrada planova diseminacije i praćenja. Procjenjuje se da ove aktivnosti mogu trajati od tri do pet godina, imajući u vidu da u BiH djeluje 1797 osnovnih (uključujući i područne) i 311 srednjih škola, s ukupno 36.578 nastavnika (23.719 u osnovnim i 12.859 u srednjim školama). Uključivanje svih škola i nastavnika u proces moguće je ostvariti kroz sistemske pristupe i srednjoročno planiranje što ovaj strateški prioritet i dalje čini relevantan.**

**2.4. Poduzetničko učenje u visokom obrazovanju**

**Akcijski plan Strategije** predvidio je provođenje sljedećih aktivnosti:

**Promocija veza između obrazovanja i poslodavaca u visokom obrazovanju**

- Dokument koji sadržava aktivnu politiku promocije učenja o poduzetništvu na visokoškolskim ustanovama je završen;

- Organiziran je događaj „razmjene dobrih praksi“;

- Povećan je broj studenata koji odrađuju pripravnički staž u malim i srednjim

poduzećima

**Preporuke uvođenja učenja o poduzetništvu u nastavni plan i program na fakultetima, s posebnim fokusom na početne obuke predavača**

- Dokument koji sadržava aktivnu politiku podizanja svijesti ključnih sudionika o prednostima učenja o poduzetništvu na svučilištima;

- Organiziran je događaj razmjene dobrih praksi

Suština ovog strateškog prioriteta je uvesti poduzetništvo na „ne-ekonomske“ fakultete, bilo kroz predmete, bilo kroz druge aktivnosti studenata (visokoškolski poduzetnički centri, inkubatori, tehnološki parkovi i sl.). Fokus je na povezivanju visokog obrazovanja i tržišta rada.

Iako ovaj strateški prioritet nije bio podržan od strane Projekta, zabilježen je određeni napredak, što je posljedica djelovanja uprava visokoškolskih ustanova i pojedinačnih inicijativa nastavnika.

Kao primjeri dobre prakse mogu se izdvojiti Univerzitet u Tuzli i Sveučilište u Mostaru koji imaju predmet poduzetništvo i na određenom broju ne-ekonomskih fakulteta. Također se može konstatirati da sveučilišta/ univerziteti uglavnom imaju suradnju s privredom (Sveučilište u Mostaru, Univerzitet u Banjoj Luci, Univerzitet u Tuzli, Univerzitet Džemal Bijedić u Mostaru, Univerzitet u Sarajevu, ...). Pojedini fakulteti imaju u programima i obvezni praktični rad za studente.

Poseban iskorak je zabilježen na Univerzitetu u Banjoj Luci koji ima Centar za poduzetništvo orjentiran na studente. U oblasti suradnje s privredom, Univerzitet u Zenici ima „Forum *stakeholdera*“ koji se redovito sastaje i utvrđuje zajedničke aktivnosti visokog obrazovanja i privrede.

Primjer dobre praske zabilježen je i na Sveučilištu u Mostaru, gdje Studenstki zbor provodi redovne aktivnosti na pripremanju studenata za tržište rada. AIESEC – Međunarodna udruga studenata ekonomije (fr. Association internationale des étudiants en sciences économiques et commerciales) redovno organizira i „Career Days“ (dani karijere), odnosno Sajam zapošljavanja. Analizirane su potrebe studenata te su sukladno s istima u ponudi razni tečajevi i predavanja. Osim toga, redovito se održavaju predavanja o pravilnom pisanju životopisa i motivacijskog pisma, kao i razvijanju komunikacijskih vještina. Veliku potporu ovim nastojanjima daju i studentske udruge, koje tijekom cijele godine provode aktivnosti motiviranja studentske populacije.

**Fokus budućih aktivnosti razvoja poduzetničkog učenja svakako treba biti i na visokom obrazovanju, budući da su dosadašnji napori bili najmanje usmjereni prema visokoškolskim ustanovama. Ciljevi i aktivnosti iz akcijskog plana su i nadalje relevantni, i u cijelosti su u skladu s SBA indeksima politika koji se odnose na poduzetničko učenje u visokom obrazovanju.**

**2.5. Neformalno poduzetničko učenje**

**Akcijski plan Startegije** predvidio je provođenje sljedećih aktivnosti:

**Poduzetničko obrazovanje nezaposlenih osoba kao aktivna mjera zapošljavanja:**

- Nezaposlene osobe su profitirale od obuka i savjeta o formiranju poduzeća;

- Nezaposlene osobe su postale konkurentnije na tržištu rada;

- Polaznici obuka su u stanju da sami osnuju svoju kompaniju;

- Povećan broj radnih mjesta kao rezultat uspješnih novih biznisa.

**Povezivanje modula „Osnove poduzetništva’’ u srednjem stručnom obrazovanju sa neformalnim obrazovanjem odraslih**

- Određeni broj trenera čija znanja i stručnost priznaju relevantna obrazovna tijela;

- Obuke za odrasle koje se temelje na Osnovama poduzetništva iz srednjih

stručnih škola su pilotirane u odabranim školama;

- Memorandum o priznavanju certifikata na tržištu rada.

Cilj ovog strateškog prioriteta je osiguranje pristupa odraslih odgovarajućoj kvalitetnoj obuci o poduzetničkom učenju, koja će doprinjeti razvoju vještina u MSP. **Aktivnosti identificirane akcijskim planom usvojenim 2012. godine prestale su biti aktualne, budući da su se SBA indeksi politika koji se odnose na princip 8a u međuvremenu promijenili.** Fokus politika je trebao biti na sustavu koji će generirati relevantne i dostupne obuke zaposlenicima MSP-a. Potrebno je uspostaviti sustavu analize potreba za obukama (TNA) u skladu s potrebama MSP, kao i mreže pružatelja obuka, te otvoriti dijalog o osiguranju

kvalitete neformalnog poduzetničkog učenja.

U periodu provedbe Strategije izrađeni su sljedeći **dokumenti** vezani za ovaj strateški prioritet:

Analize potreba za obukama u ekonomskim sektorima: prerada metala, prerada drveta, prehrana i tekstil, koža i obuća – 2014/2015 s preporukama;

Vodič za implementaciju analize potreba za obukama (metodologija, upute i akcijski plan)

Program za obuku početnika u biznisu;

Mape puta za osiguranje kvalitete u neformalnom poduzetničkom učenju.

Poseban impuls razvoju neformalnog poduzetničkog učenja predstavljalo je i usvajanje Principa i standarda obrazovanja odraslih u BiH („Službeni glasnik BiH“, broj: 39/14) i Strateške platforme razvoja obrazovanja odraslih u kontekstu cjeloživotnog učenja u Bosni i Hercegovini, za period 2014. – 2020. („Službeni glasnik BiH“, broj 96/14), od strane Vijeća ministara BiH. Zakoni o obrazovanju odraslih usvojeni su u Republici Srpskoj, te u 6 županija/kantona u Federaciji (Unsko-sanski, Tuzlanski, Zeničko-dobojski, Bosansko- podrinjski kanton Goražde, Sarajevski, Zapadnohercegovački). U Brčko distriktu BiH, Zakon je u javnoj raspravi i njegovo usvajanje se očekuje uskoro. To je omogućilo brojne obuke, kako za početnike u biznisu, tako i u oblasti rasta i razvoja MSP-a. Kao primjer dobre prakse ističu se obuke za izvoz i internacionalizaciju MSP-a koje je provodila Vanjskotrgovinksa komora BiH, te Privredna komora RS.

Kada je u pitanju razvoj sustava prema SBA indikatorima, aktivnosti su bile usmjerene na provođenje analize potreba za obukama u okviru četiri odabrana ekonomska sektora u RS, FBiH, BD i na nivou BiH, razvoj baze podataka pružalaca poslovnih usluga, razvoj programa obuke za početnike u biznisu i osiguranje kvalitete u neformalnom poduzetničkom učenju. Kroz ELES projekat je razvijena TNA metodologija. Odabrana su četiri ekonomska sektora: obrada metala, prerada drveta, prerada hrane i tekstil, koža i obuća. Razvijen je proces online anketiranja, a upitnik za analizu potreba za obukama poslan je na adrese 1.125 MSP u periodu od kolovoza/augusta do studenog/novembra 2014.g. Ukupno je do kraja studenog/ novembra iste godine pristiglo 497 odgovora. Dodatno, održani su sastanci sa poduzetnicima iz četiri odabrana sektora kako bi se razgovaralo o odgovorima koji su primljeni putem elektronskog anketiranja, uključujući njihove komentare i prijedloge i razvoj konačnih preporuka i

zaključaka o analizi potreba za obukama. Na ovim sastancima sudjelovali su predstavnici ukupno 56 firmi. Izrađena su četiri izvještaja analiza potreba za obukama: TNA izvještaj

2014/2015 za BiH u ekonomskim sektorima: obrada metala, prerada drveta, prerada hrane i

tekstil i koža s preporukama, TNA izvještaji 2014/2015 za Republiku Srpsku, za Federaciju BiH i za Brčko distrikt BiH u ekonomskim sektorima: obrada metala, prerada drveta, prerada hrane i tekstil i koža s preporukama. Izvještaji analize potreba za obukama za entitete i Brčko distrikt BiH objavljeni su na zvaničnim web stranicama gospodarskih komora, te su dostupni pružateljima obuka.

Pripremljen je Vodič za implementaciju analize potreba za obukama (metodologija, smjernice i akcijski plan) kao i Priručnik za korištenje softvera za online anketiranje. Svrha ovih dokumenata je ojačati kapacitete entitetskih gospodarskih komora kako bi mogli autonomno vršiti analizu potreba za obukama. Potpisani su sporazumi/memorandumi o razumijevanju s entitetskim gospodarskim komorama i gospodarskom komorom Brčko distrikta BiH, putem kojih je dogovorena održivost aktivnosti kroz aktivnosti koje su vezane za analizu potreba za obukama (nakon okončanja Projekta). Novi ciklus analize potreba za obukama za 2016. godinu, sa fokusom na žensko poduzetništvo, počeo je u siječnju/januaru 2016. godine u svim gospodarskim komorama.

Izrađene su baze podataka organizacija i firmi koje pružaju usluge obuka u Privrednoj komori Federacije BiH i u Privrednoj komori Brčko distrikta BiH, a baza podataka je već postojala u Republičkoj agenciji za razvoj malih i srednjih poduzeća RS-a.

Započet je dijalog o osiguranju kvalitete u neformalnom poduzetničkom učenju kroz proces konsultacija s MVTEO, Federalnim ministarstvom razvoja, poduzetništva i obrta i Ministarstvom industrije, energetike i rudarstva Republike Srpske kao konačnim korisnicima projekta u projektnom rezultatu 3. Održano je šest okruglih stolova, a na osnovu diskusija s okruglih stolova pripremljene su mape puta za osiguranje kvalitete u neformalnom poduzetničkom obrazovanju. Izrađen je i Program obuka za početnike u biznisu.

Provedene su brojne obuke relevantne za MSP ili za pokretanje biznisa. U protekle dvije godine četiri puta je održan *Startup Weekend*, globalno poznati događaj na kojem mladi ljudi mogu iznijeti svoje ideje, formirati tim i razviti poslovni model te isti prezentirati pred stručnim žirijem i potencijalnim investitorima. Sličan događaj, ali u trajanju od nekoliko mjeseci, namijenjen mladim ljudima i ženama organiziran je kroz dva ciklusa u protekloj godini pod nazivom *Startup Akademija* u suradnji sa sličnim organizacijama iz Tuzle (BIT) i Banja Luke (ICBL), a sve pod pokroviteljstvom Ambasade Kraljevine Norveške. Osim ovakvih događaja „Intera Tehnološki Park“ organizira i različita natjecanja od kojih se posebno ističe natjecanje poslovnih ideja namijenjen studentima lokalnih fakulteta na kojima oni, na osnovu samostalno napisanog poslovng plana, mogu osvojiti simbolična novčana sredstva koja im, ipak, uvelike mogu olakšati put prema stvarnom poslovnom svijetu.

Rezultati donošenja zakona o obrazovanju odraslih, koji je u cijelosti zaživio u RS i BPK Goražde također daju značajne rezultate u cjeloživotnom poduzetničkom učenju. Odličan primjer za to je činjenica da je u BPK Goražde kroz sistem obuka za tržište rada (za poznatog poslodavca) od 2011. godine obučeno ukupno 1.136 osoba, koje su našle zaposlenje u

lokalnoj industriji. Obuke su provođenje u Srednjoj stručnoj školi, na osnovu programa koji su izrađivani zajedno s poslodavcima, te odobreni od strane nadležnog Ministarstva.

Mješovita srednja škola Tešanj u ZDK je od 2006. godine u okviru različitih programa obuke (CNC opretaor, mehatroničar, stolar, tapetar, zavarivač, krojač, itd.) obučila 950 polaznika za lokalno tržište rada.

**Napredak u provedbi strateškg prioriteta vezanog za neformalno poduzetničko učenje je zabilježen i u SBA Izvještaju 2016. Sve započete aktivnosti su još uvijek relevantne i njih treba nastaviti.**

**3. REZIME**

Usvajanje **Strategije učenja o poduzetništvu u obrazovnim sustavima u Bosni i Hercegovini za period 2012. – 2015. s akcijskim planom** predstavljalo je poticaj započetim reformskim intervencijama i daljnjim aktivnostima koje su uslijedile u ovoj oblasti. U implementaciji Strategije su postignuti značajni rezultati prema svim strateškim prioritetima, a posebno u institucionalnom razvoju (razvoju ključnih dokumenata, pristupa i koncepata), kao i ljudskih potencijala za uvođenje poduzetničkog učenja u formalno obrazovanje na svim razinama (osnovno, srednje i visoko obrazovanje), kao i u neformalno cjeloživotno učenje.

Napredak u razvoju politika poduzetničkog učenja u Bosni i Hercegovini istaknut je i u posljednjem *Izvještaju OECD/EU/EBRD/ETF konzorcija o indeksu politika MSP i procjeni provedbe SBA-a u državama zapadnog Balkana i Turskoj* (OECD Paris, 2016.). Bosna i Hercegovina je u oblasti formalnog poduzetničkog učenja s ocjene 1,50 procjenjene 2012. godine u najnovijem izvještaju napredovala i dodjeljena je ocjena 2,54, dok je u oblasti neformalnog poduzetničkog učenja zabilježen napredak s 2,31 (2012. godina) na 2,83.

Ovaj napredak je zabilježen zahvaljujući zajedničkim naporima Ministarstva civilnih poslova i nadležnih obrazovnih vlasti, ministarstava nadležnih za podršku MSP-ovima, te drugih partnera, poput agencija, gospodarskih komora, škola, visokoškolskih ustanova i nevladinih organizacija. Prilikom utvrđivanja projekta IPA-e 2011, Ministarstvo civilnih poslova BiH i Ministarstvo vanjske trgovine i ekonomskih odnosa BiH u saradnji s nadležnim obrazovnim vlastima i Delegacijom Evropske unije u BiH su planirali provedbu projekta „Poduzetničko učenje u BiH obrazovnim sistemima, faza 2“ koji je u fokusu imao provedbu Strategije, te koji je realiziran u periodu januar 2014. – februar 2016. godina. Provedba ovoga Projekta, te činjenica da je Bosna i Hercegovina uključena u regionalnu inicijativu Centra za razvoj poduzetničkih kompetencija za zemlje jugoitočne Europe (SEECEL), dali su dodatni impuls razvoju poduzetničkog učenja u BiH.

Značajan napredak je postignut u oblasti razvoja **partnerstava za poduzetničko učenje**, kako na planu uspostave partnerstava politika koja trebaju voditi daljnje aktivnosti na razvoju cjeloživotnog poduzetničkog učenja, tako i u razvoju školskih partnerstava koja imaju za cilj doprinijeti postizanju ishoda učenja u koje je uključena poduzetnička kompetencija. Partnerstva politika uspostavljena su Tuzlanskom kantonu, Zeničko-dobojskom kantonu, Posavskoj županiji, Bosansko-podrinjskom kantonu Goražde kao i na nivou Federacije BiH i

Brčko distrikta BiH. Razvoj školskih partnerstava, koji je već tradicionalno postojao u srednjim stručnim školama u BiH, proširio se i na osnovne i opće srednje škole (gimnazije). Razvijena su 24 nova školska partnerstva u školama u svim dijelovima BiH. Aktivnosti predviđene strateškim prioritetom **podizanje svijesti o poduzetničkom učenju** realizirane su u visokoj mjeri. Svijest o važnosti poduzetničkg učenja značajno je povećana. Napredak postignut u **uvođenju poduzetničkog učenja u osnovne i srednje škole** se ogleda, između ostalog, i u izradi relevantnih dokumenata (programi, ishodi učenja, smjernice, priručnici za obuke, nastavni materijali, i drugo) i izgradnji kapaciteta školskog menadžmenta, nastavnika i pedagoških savjetnika. Poduzetničko učenje postalo je i dijelom Zajedničke jezgre nastavnih planova i programa. Poduzetnička ključna kompetencija je uvedena u 86 osnovnih i srednjih škola u BiH primjenom Programa za integraciju poduzetničke ključne kompetencije u školsko učenje. Svi pedagoški savjetnici u 9 pedagoških zavoda u BiH (njih 117) obučeni su za diseminaciju i praćenje integriranosti poduzetničke ključne kompetencije u osnovne i srednje škole, kao i 483 nastavnika iz ukupno 86 osnovnih i srednjih škola. Razvijeni su modeli uvođenja poduzetničke ključne kompetencije kroz godišnje planove rada škola, te kroz razvojne planove škola. Određeni napredak postignut je i u strateškom prioritetu **poduzetničko učenje u visokom obrazovanju**, što je posljedica djelovanja svučilišnih uprava, studentskih udruga i pojedinačnih inicijativa nastavnika. U **neformalnom poduzetničkom učenju** također je postignut značajan napredak koji se ogleda u izgradnji sustava istraživanja potreba za obukama među MSP, koji već dvije godine zaredom provode entitetske privredne komore. Osim toga, uspostavljene su i baze podataka pružatelja usluga za obuke prema potrebama koje iskazuju MSP, a otvoren je i dijalog o uspostavi mehanizama za osiguranje kvalitete neformalnog poduzetničkog učenja.

Mada su napori nadležnih, prije svega obrazovnih vlasti, na provedbi Strategije i Akcijskog plana doveli do značajnog napretka u razvoju poduzetničkog učenja u BiH, pred Bosnom i Hercegovinom i njezinim nadležnim obrazovnim i drugim vlastima stoje **daljnji izazovi** u razvoju ove oblasti. Svi strateški prioriteti utvrđeni Strategijom, te većina aktivnosti iz Akcijskog plana ostaju i dalje relevantni, te je u budućem periodu potrebno postići viši stupanj njihove provedbe.

Daljnja uspostava i snaženje **partnerstava politika za razvoj cjeloživotnog poduzetničkog učenja** u tom smislu ima visoki prioritet, budući da je misija svakog od partnerstava uspostaviti trogodišnje (prema periodu SBA izvještavanja) akcijske planove za razvoj poduzetničkog učenja na nivou svake od obrazovnih vlasti, te pratiti njihovu provedbu. Potrebno je intenzivirati aktivnosti na uspostavi partnerstva politika na nivou BiH (memorandum između MCP i MVTEO je usuglašen i u narednom razdoblju se očekuje njegovo potpisivanje), kao i na nivou Republike Srpske (memorandum također usaglašen), te na nivou preostalih županija/kantona u Federaciji BiH (Unsko-sanski, Srednjobosanski, Hercegovačko-neretvanski, Sarajevski, Kanton 10 i Zapdnohercegovački).

Započete aktivnosti na **uvođenju poduzetničkog učenja u osnovno i srednje obrazovanje** treba pojačati. Nadležne obrazovne vlasti trebaju uspostaviti ili nastaviti procese kako bi se povećao obuhvat nastavnika i škola koje primjenjuju poduzetničko učenje. Donošenjem i primjenom Programa za integraciju poduzetničke ključne kompetencije u učenje u školi ovaj

strateški cilj bi se mogao u potupnosti realizirati. Mada nije u pitanju program za određeni predmet, on u svakom slučaju treba biti sastavnim dijelom nastavnog plana i programa za osnovnu (ISCED 2), odnosno srednju školu (ISCED 3). Zbog toga bi taj program nadležne obrazovne vlasti trebale donijeti po proceduri donošenja nastavnih planova i programa. Program se implementira na nivou škole, uz stručnu potporu pedagoških zavoda i ministarstava obrazovanja. Škole bi trebale kroz godišnje planove rada i operativno planiranje planirati aktivnosti poduzetničkog učenja. Suradnja s partnerima i lokalnom zajednicom bi trebala biti dio tih planova. Pedagoški zavodi bi trebali uspostaviti evidenciju školskih partnerstava, te uvesti sistem praćenja integriranosti poduzetničke ključne kompetencije u učenje u školi za svaku od škola. Obuka nastavnika je također prioritet i pedagoški zavodi trebaju pripremiti planove obuka. Osim toga, školske aktivnosti kao što su uspostava i razvoj školskih zadruga također mogu doprinjeti razvoju poduzetničkog učenja, te jačanju veza između škola i lokalnih partnera. Uspostavljena tripartitna vijeća u srednjem strukovnom obrazovanju mogu imati aktivnu ulogu u razvoju poduzetničkog učenja.

Fokus budućih aktivnosti razvoja poduzetničkog učenja svakako treba biti i na **visokom obrazovanju**, budući da su dosadašnji napori najmanje bili usmjereni prema visokoškolskim ustanovama. Činjenica je da visokoškolske ustanove uglavnom nemaju strateški pristup uvođenju poduzetničkog učenja, što uključuje nedovoljno jake veze s poslovnom zajednicom. Realizacija nedavno usvojenih **Prioriteta za razvoj visokog obrazovanja u BiH za period**

**2016-2026 („**Službeni glasnik BiH“, broj 35/16) može doprinijeti ostvarenju ovog cilja, budući da je jedan od prioriteta suradnja visokoškolskih ustanova s privredom. Rektorski zbor/konferencija BiH bi u tom smislu trebala preuzeti aktivnu ulogu. Osim toga, poduzetničko učenje i izgradnja veza visokoškolskih ustanova s privredom bi trebala postati dijelom sustava strateškog planiranja koji je razvijen na svim visokoškolskim ustanovama u BiH. Praćenje napretka takvih strateških ciljeva bi se moglo pratiti i kroz proces akreditacije u visokom obrazovanju.

Započete aktivnosti u oblasti **neformalnog poduzetničkog učenja** trebaju također biti nastavljene, s posebnim fokusom na izgradnju sustava osiguranja kvalitete, razvoju elektronskih obuka, te obuka za početnike u biznisu, za rast biznisa, te za izvoz.

Već skoro dvije decenije poduzetništvo se prepoznaje kao ključni faktor konkurentnosti, ekonomskog razvoja, zapošljavanja i dinamiziranja ekonomije zasnovane na znanju, što je naglašeno i u najvažnijim razvojnim dokumentima Evropske unije. Kao potencijalni kandidat za pristup EU, Bosna i Hercegovina je prihvatila koncept cjeloživotnog poduzetničkog učenja usvajanjem i provođenjem Strategije učenja o poduzetništvu u obrazovnim sitemima u Bosni i Hercegovini za period 2012. – 2015. s akcijskim planom. Razvijanje poduzetničkog učenja, kao jedne od osam ključnih kompetencija u EU, podcrtava nužnost potrebe razvoja društva i ekonomije zasnovane na znanju. Ljudska kreativnost i inovativnost su temelji konkurentnih privreda koje se sve više oslanjaju na samozapošljavanje. Te činjenice postavljaju nove zahtjeve pred obrazovne sustave. Opći, zajednički i pojedinačni interesi su identični u pogledu razvoja poduzetničkog učenja – tu su svi na dobitku jer razviti poduzetnički način mišljenja i rada znači postati i ostati samoodrživ u stalnoj promjeni kojoj su izložena moderna društva, nepredvidljivosti budućih zanimanja i tržišta rada. Zbog toga bi nastavak započetih aktivnosti

u oblasti poduzetničkog učenja trebao ostati prioritet politika u obrazovnim sustavima u Bosni i Hercegovini.